#### E L Ő T E R J E S Z T É S

### Szombathely Megyei Jogú Város Közgyűlése

### Városstratégiai, Idegenforgalmi és Sport Bizottságának

### 2024. november 26-i ülésére

### Szombathely Megyei Jogú Város Közgyűlése

### Fenntarthatósági és Klímastratégiai Szakmai Bizottságának

### 2024. november 27-i ülésére

*Tájékoztatás a 2019-2024. évben Szombathely Megyei Jogú Város közigazgatási területén végzett lomtalanítási feladatokról*

Tájékoztatom a Tisztelt Bizottságot, hogy a SZOVA Nonprofit Zrt. 2019. és 2023. július 1. napja között, mint a SZOMHULL Nonprofit Kft. alvállalkozója, majd 2023. július 1. napját követően, mint a MOHU MOL Hulladékgazdálkodási Zrt., valamint a GYHG Nonprofit Kft. – mint régiókoordinátor – alvállalkozója végezte a lomtalanítási feladatokat Szombathely Megyei Jogú Város közigazgatási területén.

A szóban forgó időszak alatt 2022. évig a város területén – mind a családi házas, mind a társasházas övezetekben – hagyományos házhoz menő rendszerben történt a lomtalanítás. Ezen rendszer lényege, hogy a lakosok az ingatlanon keletkező lomhulladékot az ingatlan elé, közterületre helyezik, ahonnan azokat a szolgáltató gépjárműveivel összegyűjti.

A gyűjtőjárművek megjelenését megelőzően többször előfordult, hogy a kihelyezett lomhulladékot ismeretlen személyek szétszórták és a még hasznosítható, értékkel bíró tárgyakat elszállították, melynek során a közterületek rendezetlenné, szemetessé váltak. A közterületi lomtalanítás során tapasztalható, hogy a folyamatos lakossági tájékoztatás ellenére kikerültek olyan hulladékok is az utcára, amelyek nem tartoznak a lomtalanítás keretébe, így pl. veszélyes hulladék, törmelék, autógumi, zsákos hulladék. Ezek, mint illegálisan elhelyezett hulladék kerültek elszállításra önkormányzati költségen. A rendszer hátrányai közé tartozik, hogy sokszor még hasznosítható lomhulladék is elszállításra, majd lerakásra került.

A fenti problémák orvoslására 2022. év során teszt jelleggel, néhány családi házas övezetben bevezetésre került a bejelentéses – regisztrációhoz kötött – lomtalanítás. A rendszer lényege, hogy a lakosok előzetesen regisztrálnak, majd a SZOVA NZrt. értesíti őket a hulladék elszállításának pontos időpontjáról. A lomhulladékot az ingatlanon, a kerítésen belül kell elhelyezni, majd a gyűjtőjármű megérkezésekor a SZOVA NZrt. dolgozói szállítják ki és helyezik el a járműben.

A módosítás eredményeként a közterületek tiszták maradnak, oda nem kerül ki a lomtalanítás keretében el nem szállítható hulladék, valamint megszűnt a kupacok szétszedése, csökkentve így az utólagos takarításból és illegálisan elhelyezett hulladék elszállításából származó köztisztasági költségeket.

A 67/2022.(III.29.) VISB sz. határozat alapján a 2022. év során a SZOVA NZrt. 2 társasházas övezetben is tesztelte a bejelentéses lomtalanítást. A kijelölt gyűjtőpontokról és a lomtalanítás menetéről a társasház kezelők és a lakosok is tájékoztatást kaptak. A kijelölt gyűjtőpontokra a lakosok meghatározott időintervallumban szállíthatták ki a lomhulladékot, amelyet a SZOVA NZrt. dolgozói helyeztek el a járművekben, illetve a lomtalanítás keretébe nem tartozó hulladék átvételét megtagadták.

A rendszer hatékonyságára tekintettel 2023. és 2024. év során a bejelentéses lomtalanításba bevont családi házas övezetek bővítésre kerültek, míg a társasházas részek esetében a 2023. évi bővítést követően – annak kevésbé hatékony tapasztalatai miatt – a 2024. évben egy övezetre csökkent.

A társasházas övezetben kevésbé volt hatékony a változtatás, tapasztalatok szerint a lakosok sokszor már napokkal korábban kihelyezték a lomhulladékot az utcákra, mint a hagyományos rendszerben. A változtatás hatékony működtetéséhez mind a társasházkezelők, mind a közterület-felügyelet szorosabb együttműködése szükséges.

A város rendezettsége érdekében a bejelentéses, regisztrációhoz kötött lomtalanításnak az egész város területére történő bevezetése lenne célszerű. A fentiek alapján javaslom annak vizsgálatát, hogy milyen feltételek mellett terjeszthető ki a város egész területére (családi házas és társasházas övezetekben is) és működtethető hatékonyan a rendszer.

Kérem a Tisztelt Bizottságokat, hogy az előterjesztést megtárgyalni és a határozati javaslatokat elfogadni szíveskedjenek.

**Szombathely, 2024. november „ ”**

/: **dr. Nemény András** :/

**I.**

**Határozati javaslat**

**…/2024.(XI.26.) VISB. sz. határozat**

1. A Városstratégiai, Idegenforgalmi és Sport Bizottság a „Tájékoztatás a 2019-2024. évben Szombathely Megyei Jogú Város közigazgatási területén végzett lomtalanítási feladatokról” című előterjesztést megtárgyalta és az abban foglaltakat tudomásul veszi.
2. A Bizottság az SZMSZ 54. § (1) bekezdés 35. pontja javasolja a Polgármesternek, kérje fel a SZOVA NZrt. vezérigazgatóját annak vizsgálatára, hogy milyen feltételek mellett terjeszthető ki a város egész területére (családi házas és társasházas övezetekben is) és működtethető hatékonyan a bejelentéses, regisztrációhoz kötött lomtalanítási rendszer, majd a vizsgálat eredményét terjessze a Bizottság elé.

**Felelős**: Tóth Kálmán, a Bizottság elnöke

/a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője/

Kovács Cecília, a SZOVA NZrt. vezérigazgatója/

**Határidő:** 2025. január 31.

**II.**

**Határozati javaslat**

**…/2024.(XI.27.) FKSZB. sz. határozat**

1. A Fenntarthatósági és Klímastratégiai Szakmai Bizottság a „Tájékoztatás a 2019-2024. évben Szombathely Megyei Jogú Város közigazgatási területén végzett lomtalanítási feladatokról” című előterjesztést megtárgyalta és az abban foglaltakat tudomásul veszi.
2. A Bizottság az SZMSZ 69. § 5. pontja alapján javasolja a Polgármesternek, kérje fel a SZOVA NZrt. vezérigazgatóját annak vizsgálatára, hogy milyen feltételek mellett terjeszthető ki a város egész területére (családi házas és társasházas övezetekben is) és működtethető hatékonyan a bejelentéses, regisztrációhoz kötött lomtalanítási rendszer, majd a vizsgálat eredményét terjessze a Bizottság elé.

**Felelős**: Németh Ákos, a Bizottság elnöke

/a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője/

Kovács Cecília, a SZOVA NZrt. vezérigazgatója/

**Határidő:** 2025. január 31.